Kokoomuksen, kristillisdemokraattien ja RKP:n Tampereen valtuustoryhmän puheenjohtaja Ilkka Sasi ei niele SDP:n Sanna Marinin väitteitä.

SDP:n varapuheenjohtaja Sanna Marin saa äänestyskäyttäytymisestään kritiikkiä. Inka Soveri / IL

Sasi kommentoi Marinin Iltalehdelle keskiviikkona antamaa vastausta, jossa Marin selvitti sitä, miksi hän ja SDP äänestivät marraskuussa Tampereen kaupunginvaltuustossa hoitajamitoituksen alentamisen puolesta.

Tämä äänestys on ristiriidassa Marinin viimeaikaisten puheiden kanssa. Iltalehdelle antamassaan lausunnossa Marin vieritti marraskuun äänestyspäätöksestä syyn kokoomuksen niskoille.

– SDP:n valtuustoryhmä vaati ryhmien välisissä talousarvioneuvotteluissa, ettei henkilöstömitoituksen laskemista 0,58 nykyiseen 0,57 olisi toteutettu. Tämä ei pormestarikoalitiossa olevalle kokoomukselle valitettavasti käynyt, joten esitys toteutui ja oli osa ryhmien välistä budjettisopua, Marin totesi Iltalehdelle tekstiviestitse.

Kokoomuksen, KD:n ja RKP:n valtuustoryhmän puheenjohtaja Sasi ei tätä väitettä hyväksy. Sasin mukaan hoitajamitoituskokonaisuus on perustunut demaripormestarin ja sote-apulaispormestarin esitykseen.

– Olemme tukeneet pormestarin asettamaa Tampereen menojen säästöohjelmaa. Kuitenkin olemme kiinnittäneet erityistä huomiota omaishoitoon ja saimmekin neuvotteluissa poistettua esitetyt omaishoitoon kohdennetut leikkaukset, Sasi huomauttaa.

– Sanna Marinin väite, että kokoomus olisi Tampereella budjettisovun ehtona vaatinut hoitajamitoituksen leikkausta ei yksinkertaisesti pidä paikkansa.

Keskiviikkona eduskunnassa käytiin kiivas välikysymyskeskustelu vanhusten hoidosta.

Marin on vaatinut hoitajamitoituksen kirjaamista lakiin. Hän on sivaltanut erityisen ärhäkkäästi kokoomusta, joka vasta maanantaina ilmoitti kannattavansa asiaa.

Joskin kokoomus on edelleen eri linjoilla siitä, tulisiko lakiin kirjoittaa numeerisesti, mikä vaadittava hoitajamitoitus on.